  Туспуктэм: Константин Вознесенских Майя Бывальцева Ижысь 88 номеро школаын ыбылӥськон дыръя бырем вить адямиен люкиськизы 29-тӥ куарусёнэ. Со сярысь Удмуртиысь тӧролэн но кивалтэтлэн пресс-службазы ивортӥз. Ватонэз радъяны элькун тӧрлыкъёс юрттӥзы. Удмуртилэн тӧроез но кивалтэт быремъёслэн ӵыжы-жвыоссылы но матысь адямиоссылы мур куректэмзэс верало. Шимучыр дыръя бырем англи кылъя дышетӥсез Маргарита Сахарныхез Россиысь калыкез дышетонъя министерстволэн «Отличник образования» пусэныз пусйизы. Данъян пусэз но удостоверениез дышетӥсьлэн пиезлы люкиськон ужрад дыръя сётӥзы. Тодэ вайытом, 28-тӥ куарусёнэ 11 адямиез ватӥзы. Оглом 26-тӥ куарусёнэ шимучыр сэрен 17 адями быриз, со пӧлын 11 пиналъёс. Али тямысэз сӧсыртэм пиналъёс Ижкарын эмъяськонниосын кыллё – ньылез Нылпиослы элькун эмъюртын, ньылез – Нырысетӥ элькун эмъюртын. Соослэн тазалыксы шоро-куспо секыт лыдъяське, реанимациын нокин ӧвӧл. 13 пиналъёсты но кык бадӟымъёсты 27-тӥ куарусёнэ Москвае нуизы. Тегъёс: дышетӥсьёс данъетъёс Ижкар  